b'\n_START_ARTICLE_\nDronning Margrethes Vej\n_START_PARAGRAPH_\nDronning Margrethes Vej i det nordlige Aarhus er opkaldt i 1904 efter Nordens Dronning Margrethe I (1353-1412). Vejen er en del af den gamle landevejsforbindelse mellem Aarhus og Grenaa, hvorfor Byr\xc3\xa5det i 1903 vedtog at kalde vejstykket for Gren\xc3\xa5vej. Der kom dog kun til at g\xc3\xa5 et \xc3\xa5r f\xc3\xb8r det blev \xc3\xa6ndret til det nuv\xc3\xa6rende. P\xc3\xa5 den vestre side af Dronning Margrethes Vej ligger bydelen Tr\xc3\xb8jborg, mens Riis Skov ligger p\xc3\xa5 den \xc3\xb8stre. Mod nord munder den ud i Gren\xc3\xa5vej, mod syd i Skovvejen der g\xc3\xa5r mod Midtbyen.\n_START_SECTION_\nOm dronningen\n_START_PARAGRAPH_\nMargrethe I var dronning af Danmark, Norge og Sverige i en tid, hvor det var uh\xc3\xb8rt, at regeringsmagten overgik til en kvinde. Uden at blive kronet som regerende dronning blev hun udn\xc3\xa6vnt til "fuldm\xc3\xa6gtig frue og husbond og det ganske riget af Danmarks formynder" i 1387 kort efter s\xc3\xb8nnen Olufs d\xc3\xb8d. Lignende titel fik hun i b\xc3\xa5de Norge og Sverige \xc3\xa5ret efter.'